Nordjyllands Politi efterlyser tre mænd, som mistænkes for at stå bag en række pengeskabstyverier.

Opdateret onsdag 15.50: De tre mænd er anholdt efter tip fra borgere. Der er i juni blevet begået en række indbrud og pengeskabstyverier hos restauranter i Aalborg Midtby og i Skagen-området. Nordjyllands Politi efterlyser nu tre mænd, som mistænkes for at stå bag indbruddene. I perioden mellem 2. og 12. juni har Nordjyllands Politi set en stigning i antallet af pengeskabstyverier fra restauranter og virksomheder i Aalborg Midtby. Der er også set flere indbrud i samme periode, hvor tyve er gået efter virksomhedernes kontanter. - Efterfølgende har vi så i perioden fra 17. juni og frem til i dag set seks tilsvarende indbrud i Skagen-området, hvor det også er gået ud over virksomheder og restauranter, siger politikommissær Ulf Munch Sørensen fra Nordjyllands Politi, der leder politiets berigelsesefterforskning. Mener, der er tale om omrejsende kriminelle De tre mænd, som politiet nu efterlyser, er ikke identificeret. Politiet mener, at de kan knyttes til indbrud og pengeskabstyverier i både Aalborg og Skagen, og derfor efterlyses de. - Vi mener, der er tale om omrejsende kriminelle personer, og derfor vil vi meget gerne høre fra borgere, der kan hjælpe os med at identificere mændene eller har information om, hvor mændene kunne opholde sig, lyder opfordringen fra Ulf Munch Sørensen.